[image: image1.png]Direktoratet for naturforvaltning



[image: image2.png]



[image: image3.png]




Adresseliste


05/5251  ART-VI-MOK
26.05.2005

Vedtak om felling av jerv innenfor Rana kommune - Nordland fylke

Med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet av eget tiltak vedtak om felling av 1 jerv innenfor kalvingsområdet til Hestmannen-Strandtindene reinbeitedistrikt innenfor Rana kommune i Nordland fylke. 
Bakgrunn

I perioden 11. mai 2005 – d.d. er det registrert 19 jerveskader på rein tilhørende distriktet innenfor Burfjell-området i Rana kommune. I tillegg er det meldt inn en reinkalv som foreløpig ikke er undersøkt av Statens naturoppsyn. Skadene har skjedd innenfor distriktets kalvingsland, og potensialet for ytterligere skader er betydelig. Reineierne vurderer at skadene er gjort av en enslig hannjerv, og Statens naturoppsyn støtter denne vurderingen. Det er registrert jerveskader på rein innenfor dette området over flere år, og det har også vært betydelige tap av sau til jerv i det aktuelle området og i nærliggende områder de senere år.
Direktoratets vurdering

Lovgrunnlaget:

Det rettslige grunnlaget for avgjørelsen er Lov 29. mai 1981 nr. 38 om viltet (viltloven) 

§ 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, hvor det fremgår: 

Viltloven § 12 (Fellingstillatelse for å forhindre at rovvilt gjør skade):

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Rovviltforskriften § 1 (Formål):

Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensyn til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og for de ulike rovviltarter.

Forskriften skal sikre en forvaltning som vektlegger forutsigbarhet og lokal medvirkning. 

Rovviltforskriften § 3 (Nasjonale bestandsmål og bestandsovervåking): 

I Norge skal det årlig være 65 ynglinger av gaupe, 39 ynglinger av jerv og 15 ynglinger av bjørn.(…) 

Nasjonalt overvåkingsprogram for rovvilt skal gi data om status og utvikling i rovvilt​bestandene, herunder også beskrive det antall årlige ynglinger som er dokumentert i regionene. Metodikk, datagrunnlag og resultater skal være offentlig tilgjengelig.

Rovviltforskriften § 13 (Direktoratet for naturforvaltnings myndighet til å fatte vedtak om felling og jakt):


Direktoratet for naturforvaltning kan fatte vedtak om skadefelling, kvote for betinget skadefelling, kvote for lisensfelling av gaupe, jerv, bjørn og ulv eller kvotejakt på gaupe av eget tiltak eller etter søknad. Direktoratet kan fatte slike vedtak også der bestanden ligger under det fastsatte bestandsmålet for en region eller for landet. Det er et vilkår at slik felling eller jakt ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning, jf. forskriften § 1 og § 6. (…) 

Det vises også til St.meld. nr. 15 (2003-2004) Rovvilt i norsk natur og Stortingets behandling av denne, jf. Innst. S. nr. 174 (2003-2004). 

Politiske og forvaltningsmessige rammevilkår:

Det nasjonale bestandsmålet for jerv er etter behandlingen av St.meld. nr. 15 (2003-2004) fastsatt til 39 årlige ynglinger, jf. Innst. S. nr. 174 (2003-2004) og rovviltforskriften § 3. 

Det nasjonale bestandsmålet er videre fordelt på åtte forvaltningsregioner for rovvilt, jf. rovviltforskriften § 4. I region 7 er det fastsatt et bestandsmål på 10 årlige ynglinger av jerv. 

Etter viltloven er jerv fredet. Det er likevel mulig å felle jerv med hjemmel i unntaksbestemmelsene i viltloven, herunder § 12, for blant annet å forhindre skade på bufe eller tamrein. Hensynet til levedyktige næringsvirksomheter i landbruket, samt hensynet til bosetting og livskvalitet i områder med rovvilt, medfører at forvaltningen ikke kan legges opp på en slik måte at det overordnede hensynet til rovvilt alene kan tillegges vekt. Forvaltningen må derfor være differensiert. Det innebærer at bruken av ulike tiltak og virkemidler må legges opp på en måte som så langt det er mulig differensierer mellom de ulike interesser i ulike geografiske områder. Det er likevel et generelt vilkår at tillatelse til felling bare kan gis dersom fellingen ikke vil være skadelig for bestandens overlevelse. 
Om fellingsregimene:

Lisensjakta på jerv er motivert ut fra den skade som jerv påfører bufe- og tamreinnæring, og er samtidig et virkemiddel for å begrense veksten og/eller utbredelsen av bestanden. For at den skadereduserende effekten skal være størst mulig er det viktig at lisensjakta i sterk grad styres mot områder med skadeproblemer. Det er lisensjakt som skal være den normale beskatningsformen også i fremtiden for å redusere skade som jerv påfører bufe- og tamreinnæring, jf. St.meld. nr. 15 (2003-2004). Det vil imidlertid være tilfeller der lisensjakta ikke gir den ønskede måloppnåelse, og skadefelling vil da være et virkemiddel for å kunne avverge en alvorlig skadesituasjon. 

Felling av jerv utenom lisensjaktperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt. også mordyr fra ynglehi. Det er et vilkår at slik felling ikke er skadelig for bestandens overlevelse, og at det ikke finnes annen tilfredsstillende løsning ut fra prinsippet om en geografisk differensiert forvaltning. I denne saken vurderes skadene å være gjort av en enslig hannjerv, og skadene er lokalisert til distriktets kalvingsland. Det har vært betydelige tap av rein til jerv inneværende kalvingssesong og tidligere år. Flytting av rein fra dette området anses ikke for aktuelt. 
Om bestandssituasjonen og overvåking av jerv:

Det Nasjonale overvåkingsprogrammet for rovvilt er den sentrale leverandør av data om status og utvikling i rovviltbestandene til alle forvaltningsledd. Rapporten "Yngleregistreringer av jerv i Norge i 2004" (NINA minirapport 77) gir den siste oppdaterte oversikten over antall dokumenterte ynglinger av jerv i hver region, og for hele landet. I 2004 ble det for hele landet registrert 47 ynglinger av jerv, og for første gang ble det registrert flere ynglinger av jerv i Sør-Norge (26 ynglinger) enn i Nord-Norge (21 ynglinger). Overvåkingsprogrammet har også gjort en oppdatert beregning av vinterbestanden av jerv i Norge med grunnlag i gjennomsnittlig antall verifiserte ynglinger av jerv i perioden 2002-2004. Beregningene gir et estimat på ca. 264 individer på landsbasis, hvorav ca. 155 individer i Nord-Norge. I perioden 1995-1997 ble bestanden estimert til ca. 220 individer, hvorav ca. 180 individer i Nord-Norge. Den registrerte økningen i jervebestanden på landsbasis de siste årene har altså i hovedsak kommet i Sør-Norge. 

Direktoratet konstaterer at jervebestanden på landsbasis i dag er over det nasjonale målet som er fastsatt i Innst. S. nr. 174 (2003-2004). De tre siste årene er det registrert henholdsvis 30, 47 og 47 ynglinger av jerv på landsbasis. 

Det er de tre siste årene registrert henholdsvis 11, 12 og 10 ynglinger av jerv innenfor region 6. Det er hittil inneværende registreringssesong påvist totalt 15 ynglinger av jerv innenfor regionen. Av disse er 4 påvist innenfor Rana kommune. For regionen som helhet er bestanden over bestandsmålet som er fastsatt for regionen.

Konklusjon

På bakgrunn av en helhetsvurdering av situasjonen pr. dato vurderer direktoratet at det ikke foreligger noen annen tilfredsstillende løsning enn forsøk på felling av jerv i det aktuelle området. En slik felling vurderes ikke å være til skade for jervebestandens overlevelse, eller for å komme i konflikt med det nasjonale bestandsmålet for jerv, jf. Innst. S. nr. 174 (2003-2004) og rovviltforskriften §§ 3 og 4. Det vises til at det har vært betydelige jerveskader på rein og sau i området over flere år, og potensialet for framtidige skader i det aktuelle området vurderes for å være betydelig.
Ut fra vurderingene ovenfor, og med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet av eget tiltak vedtak om felling av 1 jerv innenfor kalvingsområdet til Hestmannen-Strandtindene reinbeitedistrikt innenfor Rana kommune i Nordland fylke. Det må tilstrebes å unngå felling av tispe som har ynglet inneværende år.

Følgende vilkår er knyttet til iverksettelse av fellingstillatelsen:

1. Fellingsområdet er kalvingsområdet til Hestmannen-Strandtindene reinbeitedistrikt innenfor Rana kommune.

2. Direktoratet for naturforvaltning v/Statens naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 26. mai 2005 – 31. mai 2005. 

4. Direktoratet for naturforvaltning v/artsforvaltningsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jf. Forvaltningsloven §§ 28 og 29. En eventuell klage skal fremsettes for direktoratet, jf. Forvaltningsloven § 32.

Med hilsen

Yngve Svarte
Morten Kjørstad

Avdelingsdirektør
Seniorkonsulent

